5
Se kabasi naadi tabintaata agiyoo agoo see kapogee mee Domba Pooduu to me maseta kuwa deeta menaa
1 Kuwa kaboo da anii deeyaa naaki mee ebo animagaano yoo animaata totaaki Mée Wa me dagi yagaa da kaa bebenataata kapogee ena peneasigi. Mee kapogee da kaa naato miya, naato miya ekea paaya ebeamaata menaa agoo. Mée me mee kapogee se kabasi naadi tabintaata agiyoo petoo agoo. 2 Bedaa anii deeyaa naaki malaikat bagee mée ena, omaago see mée mee tupi. Wa me mena ebo kaa wegaano, "Mee bebenataata kapogee da kaa tabintaata agiyoo kuwa oseepii naadi kabataayaa mée mee maamee naa ya? Aii bagee me ko peedi, sikii taa yoka" see wegagi. 3 Mee kapogee kabataayaa mée taa. Epoo to wodoo bagee miya, magaa da kaa bagee miya, maga miyoo bagee miya okoo uduma sikii taa yoka mee kapogee kabataata kaama mee yiba diino bagee mée ena ma taa. 4 Mee kapogee kabataata kaama mee yiba diino sikii kiyaa bagee mée ena ma taa naadi kaama anii yege ebo.
5 Anii kisee yegee taaka too ko ebo bagee mée oga ma wui kuwa mée waa ena me nasiino, "Aa yegee see se. Deede, Yehuda apaa kaa Singa Wodaa see ekaa munta Mée mee, Daud ma apaa kaa Mée mee tupi. Se-pesee, we-pesee uduma Wa me daba, peedi ekeata yoka mee bebenataata kapogee da kaa tabintaata agiyoo petoo to kuwa oseepii semaata mee kapogee kabataayaa" see nasigi.
6 Kisee nasigi naadi kaama anii deeyaa naaki mee ebo animagaano yoo geboo da kaa Domba Poodu ena yiinaageeta tupi. Kuwa aya tookee agiyoo wui kuwa ma, ebo bagee mée oga ma wui kuwa ma okoo me Domba Pooduu to gebo bobetaata topea. Mee Domba Pooduu to mee ko mée me wugimaata kaama totaaki keenda. Waa takuu apa petoo miya agoo, emaa masi petoo miya agoo. Kuwa emaa masi petoo to kuwa ko Ogatamee me Dimi Noogaa Petoo to kuwa. Kuwa Dimi Noogaa Petoo to kuwa Wa me uwoo to, magaa to uduma kaa peeyaata.* 7 Anii kisee deeta kaama mee Domba Pooduu to meedoota ebo animagaano yoo kiyoo animaata totaaki Mée paagoo Wa me dagi yagaa da kaa kapogee da mee masegeegi. 8 Masegeeta kaama kuwa aya tookee agiyoo wui ma, ebo bagee mée oga ma wui ma kuwa uduma mee Domba Pooduu to Wa ikigii to kaa esee-gapumedaakea. Kuwa ebo bagee yuwa mée gakata musik kaa kecapi see agiyoo agoo, emas otaawee miya agoo. Kuwa emas otaawee yiba wunu daamaa peesi naadi agiyoo yeeyee topa. Kuwa agiyoo yeeyee kuwa ko Ogatamee me daamaa wa too wigintaata bagee okoo me sembahyang menaa ebea-ebea kuwa. 9 Kuwa kaboo da kuwa Wa paagoo esee-gapumedaa sepea bagee yuwa okoo me gipii see yaayaa siyaa menaa ena yaayaakea, mee ko kisee:
"Mee kapogee da masegeeta kaama kuwa tabintaata agiyoo yuwa oseepeasiino kuwa
A me too daamaa, apanaa bagee me ko iyo.
Aa kawugimaata kaama A me tadaa uwoo kuwa me
Ogatamee me bagee yuwa kisi naadi Wa kaa yaedaamaata.
Mée tomaa gakata, mée apa gakata, mena tomaa gakata, maga gakata
kisee bagee yupii kaama A me edaamaata kaama daba peeyaabuu seta.+
10 A me okoo ebo toowoo see bagee mokoo kiyaata,
inii me Eboo Ogatamee Wa me agiyoo daamaa yaokageesi naadi imam bagee yuwa mokoo kiyaata.+
Okoo magaa da kaa ebo toowoo taatagea" kisee yaayaa taakea see kuwa anii deepa.
11 Bedaa anii deeyaa naaki malaikat bagee esee eebaa topea, se egamaayaa. Okoo me mee ebo animagaano yoo kiyoo aya tookee agiyoo yuwa ma, ebo bagee yuwa ma kuwa uduma bobetaata kaama mena wegataakea kuwa anii deetaa, yeetaa. 12 Okoo me mena ebo kaa wegaano,
"Mée me wogeta Domba Pooduu to mee Wa too yaapaagee taano daamaa.
Waa pesee yago Mée, senawii ebo, ipi yago Mée, Wa too pesee,
Wa too ebo, Wa too asii-sege, kisee too ekee see Mée yoka Wa too yaapaagee siyaa" see wegagea.
13 Kuwa kaboo da Wa me ogaataata yuwa kuwa uduma me Waa yaapaagee see menaa kuwa anii yeetaa. Kuwa ko epoo to wodoo topea yuwa ma, magaa da kaa topea yuwa ma, maga miyoo topea yuwa ma, maakaa piku yiba topea yuwa ma, kiyoo-kiyoo Wa me ogaataata yuwa kuwa uduma me wegaano,
"Ebo animagaano yoo animaata totaaki Mée mee ma,
Domba Pooduu to mee ma Ekea niiyaapaagee siweei.
Ekea too ebo, Ekea too asii-sege, Ekea too pesee kiwoo, ebo toowoo, kisee too iminoo miya, iminoo miya" see menaa wegagea.
14 Kuwa kaboo da kuwa aya tookee agiyoo wui okoo me "Amin" see wegagea. Ebo bagee mée oga ma wui kuwa miya Wa paagoo esee-gapuunta kaama yaapaageekea, see kuwa anii deepa.
* 5:6 Domba Pooduu to Waa takuu apa petoo to kuwa mena nekeeniino yaato ko Waa esee pesee yago Mée ebea-ebea. Kuwa emaa masi petoo to kuwa ko Roh mee, Ogatamee me kiyoo-kiyoo peeyaata Mée mee ebea-ebea. + 5:9 1Pet 1:18-19 + 5:10 1Pet 2:5, Why 1:6